Oppfinnelsen er ikke i ny, men i reindrifta er han pioneer.

Stig Nordspets i Parkalombolo i Tornedalen i Nord-Sverige har fløyet med gummibåt i litt over ett år. 56-åringen sier han begynner å bli gammel - og at den flyvende farkosten gjør det lettere med et fortsatt liv i reindrifta.

– Fordelen er at man ikke utsetter kroppen sin for belastninger. Dette er mye lettere. Firehjuling sliter ned kroppen, sier han til SR Sámi Radio.

– Det var en stor opplevelse første gang jeg fløy, sier han.

– Blir du aldri redd?

– Nei, faktisk ikke.

Enn så lenge er det bare Stig Nordspets som bruker flyvende gummibåt i reindrifta.

Med hjelp av 40 liter bensin flyr han i en og en halv time og speider etter rein i gummibåt.

Farten er på 70 kilometer i timen og i gunstige vindforhold hele 100 kilometer i timen.

Hittil har det vært verdt pengene Stig Nordspets, flyvende reineier

Tidligere har Nordspets leid inn sjøfly.

Og istedet for helikopter, som også har blitt benyttet, er dette en relativ billig måte å drive reindrift på.

Stig Nordspets har betalt omtrent 100 000 svenske kroner for den brukte gummibåten, samt 40 000 for flysertifikatet.

– Hittil har det vært verdt pengene, sier han.

Problemet er at det ikke kan blåse for hardt eller regne for kraftig.

Vittangi reinbeiteområde har rein rundt Karesuando, Vittangi og Junosuando i Nord-Sverige.

De bruker såkalte paramotorer, nærmest en motordrevet paraglider, til å drive reinflokkene, mens den flyvende gummibåten brukes til å finne flokkene fordi den er mye raskere, skriver avisa Norrländska Socialdemokraten.